Oponentský posudok
diplomant: Jakub Kender 
oponent: Pavel Paňák 
názov diplomovej práce: Adaptácia podniku zahraničného obchodu MERKURIA
jún 2022
Chcem vysloviť uznanie zadaniu diplomového projektu. Téma „Reuse“ je v čase nezmyselného developerského búrania zdravých domov, ktoré môžu ešte desaťročia slúžiť v obmenenej funkcii i podobe, nanajvýš zmysluplná. Takéto zadanie nie je iba reflexiou environmentálneho problému. Je zároveň postojom, z ktorého pochádza kontinuita architektonickej a staviteľskej kultúry v najširšom slova zmysle. A vlastní tiež osvetový rozmer inšpirujúci premýšľanie a správanie sa práve diplomujúcich budúcich kolegov v ich nadchádzajúcej praxi. 
Objekt správy zahraničného obchodu Merkuria zo 70. rokov (autori Klimeš, Růžičková, Růžička a Vašek) je významný reprezentant architektúr tohto špecifického poslania. Ambiciózna kubistická kompozícia ho zaraďuje do širšieho kontextu dobového architektonického európskeho diania, ktoré sa práve v krajinách vtedy východného bloku úspešne ujalo. Vzniklo viacero pozoruhodných solitérov, ktoré sú dnes dravým developerstvom najohrozenejšími architektúrami. 
Figúra Merkurie s centrálnou hmotou a štyrmi hranolovitými krídlami je suverénnym solitérom, pritom však svojimi nerovnako veľkými „apendixmi“ v skutočnosti reaguje na nárožia jestvujúcej susediacej zástavby ulíc „V Zákoutí“ a „Malej Plynárny“. 
Výsledný hmotový koncept vyvinutý z prvotných diplomantových alternatív pokladám za dobré rozhodnutie, pretože uchováva dominanciu centrálnej hmoty v objemovej siluete Merkurie. Táto črta jej zjav významne identifikuje. Pridanie konštrukčného traktu na dvoch krídlach síce vzájomne rozdielne objemy krídiel čiastočne stiera, vo svojich výškovo diferencovaných podlažiach však tieto zostávajú nezmenené. Doplnenie jedným konštrukčným modulom prináša však zmysluplnú „pôdorysnú ekonómiu“ v jeho osadení bytovou funkciou. 
Podstatným organizačno-priestorovým zásahom je nahradenie centrálneho vertikálneho jadra systémom 4 jadier obsluhujúcich krídla tejto zostavy. Vzniká  ústredná hala, ktorej otvorený vysoký priestor  umocňuje štatút dominujúcej centrálnej hmoty kompozície. Táto priestorová manipulácia má vysoký socializačný potenciál. Sprostredkováva priestorovo parter voči horným podlažiam, je príležitosťou k motivácii aktivít, ktoré presahujú funkcie celej navrhovanej polyfunkčnej zostavy. Jej pavlačový charakter indikuje skôr obytnú funkciu. V budúcnosti diplomantovej Merkurie predpokladám práve jej pribúdanie na úkor stále klesajúceho nároku na nájomné administratívne plochy. Vtedy nadobudne tento silný organizujúci priestor svoje ideálne poslanie presahujúce napríklad interval pracovného času. Bolo by žiadúce tento pravdepodobný vývoj života domu schematicky naznačiť. Aj preto, aby sa predstavil potenciál domu pre také jeho premeny, ktoré sa udejú mimo architektovej a investorovej vôle v jeho budúcnosti. 
Dispozičný rozvrh bytových zostáv je veľmi dobre zvládnutý, reflektuje typologické tendencie špecifického segmentu budúcej bývajúcej klientely. Parter žije do všetkých strán obrysu, pás verejnej zelene na mieste bývalej nízkej  podnože v ulici „V Zákoutí“ je v celom hustom bloku určite prínosný. V podrobnostiach doporučujem zvážiť možnú potrebu samostatného výťahu pre pracoviská, pokúsiť sa čiastočne eliminovať možné obťažujúce susedstvá v kútoch pôdorysnej figúry stretnutí pracovísk s bytmi. 
Citlivú tému miery kontinuity predchádzajúceho zjavu v novom poslaní revitalizovaného domu pokladám za jednu z podstatných takejto témy. A tiež mieru čítania pôvodných objemov voči tým pridaným pri kompletne novom prepláštení. Východisko je dobre nasadené – repetícia Boletického modulu plášťa a jeho akýsi vynovený zjav. Dokonca s uchopením príležitosti k jemne dekoratívnemu motívu, pochádzajúcemu zo zlyhania akejsi dodatočne osadenej lacnej  fólie . Táto epizóda v historii obrazu Merkurie je ako grafika prepísaná na jej nové parapetné plochy. 
Táto téma spolu so striedaním sa pásových okenných plôch s plochami francúzskych okien, plachtových vonkajších clonení – to všetko v jednotnom pôvodnom modulovom rastri – mi spolu vyvážene vypovedajú v zjave revitalizovanej Merkurie o jej novom poslaní a aj o  jej nie dlhom dejepise. Toto je osobitne delikátna otázka, ktorá okrem všetkých objektívnyh okolností vypovedá najmä o osobnostných preferenciách autora, jeho rozvážnosti a miere jeho ambície. Práca Jakuba Kendera je celistvá, pretože sa s premýšľaním a talentom zapodieva tým, čo považujem v štruktúre tohto zadania za dôležité. 
Pokladám tento diplomová projekt za hodnotný a podnetný.
Navrhujem hodnotenie „výborne“ a doporučujem udelenie titulu MgA.
